Tronkstraf vir vragmotorkaper wat polisie lank ontduik(Foto: SA Polisie) ŉ Vragmotorkaper wat die polisie sedert 2017 ontduik het, is vandeesweek eindelik op aanklag van kaping en gewapende roof skuldig bevind en gevonnis. Kapt. Dineo Lucy Sekgotodi, woordvoerder van die Valke, het gesê Jose Romao Sozinno (38), ŉ Mosambiekse burger, is 15 jaar tronkstraf opgelê vir ŉ kaping meer as agt jaar gelede. Sozinno het in Julie 2012 ŉ vragmotor by ŉ stopstraat in Belfast in Mpumalanga gekaap. Hy het die bestuurder met die dood gedreig as hy nie die vragmotor se sleutel oorhandig nie. Die bestuurder het die sleutel oorhandig, waarna Sozinno met die vragmotor weggery het. Die eienaar van die vragmotor was op dieselfde roete, het die vragmotor voorgekeer en Sozinno self in hegtenis geneem. Hy is in 2017 op borgtog vrygelaat, maar het daarna nie weer vir enige van sy hofverskynings opgedaag nie. ŉ Lasbrief vir sy inhegtenisneming is uitgereik en Sozinno is in Maart verlede jaar in Sebenza in Johannesburg aangekeer, het Sekgotodi gesê. “Hy was in aanhouding totdat hy op 9 September skuldig bevind is. Die Middelburg-streekhof het hom Maandag gevonnis,” het sy gesê.